पंचायत उपचुनाव: आगरा मंडल में ग्राम पंचायतों के रिक्त पदों के लिए मतदान शुरू, सुरक्षा के कड़े इंतजाम
आगरा जिले में त्रिस्तरीय पंचायत उपचुनाव में तीन प्रधान, एक क्षेत्र पंचायत सदस्य और 157 ग्राम पंचायत सदस्य समेत कुल 160 रिक्त पदों के लिए शनिवार सुबह सात बजे से मतदान शुरू हो गया। जिले में 78 मतदान केंद्रों के 125 बूथों पर मतदान हो रहा है। 43957 मतदाता शाम छह बजे तक वोट डालेंगे। खंदौली ब्लॉक की कुबेरपुर, जैतपुर कला की मढ़ेरा और बिचपुरी की बरारा ग्राम पंचायत में प्रधान पद के लिए मतदान हो रहा है। यहां निर्वतमान प्रधानों की मृत्यु से पद रिक्त हुए हैं। एत्मादपुर ब्लॉक की एक क्षेत्र पंचायत सदस्य पद के लिए भी वोट डाले जा रहे हैं। बाकी ब्लॉक में ग्राम पंचायत सदस्यों के लिए मतदान हो रहा है। मतदान के लिए पोलिंग पार्टियां शुक्रवार को मतदान केंद्रों पर पहुंच गई थीं। इनके लिए ब्लॉक स्तर पर स्ट्रांग रूम बनाए गए हैं। ब्लॉक पर ही मतपेटियां जमा होंगी। 14 मई को सुबह आठ बजे से ब्लॉक स्तर पर ही मतगणना की जाएगी।
- Source: www.amarujala.com
- Published: Jun 12, 2021, 07:57 IST
आगरा जिले में 125 बूथों पर सुबह सात बजे से शाम छह बजे तक होगा मतदान